ሚኒስቴሩ የ54 ነጥብ 7 ቢሊዮን ብር የታክስ ኦዲት ውሳኔ አሳልፏል
አዲስ አበባ፡- የገቢዎች ሚኒስቴር ካሉት 40 ሺህ ግብር ከፋዮች መካከል በሦስት ሺህ 258ቱ ላይ የታክስ ኦዲት አድርጎ ባለፉት አስር ወራት ከቅጣት፣ ከወለድና ከፍሬ ግብር የ 54 ነጥብ 7 ቢሊዮን ብር ውሳኔ ማሳለፉን አስታወቀ። በሚኒስቴሩ በሕግ ተገዥነት ዘርፍ የታክስ ኦዲት ዳይሬክተር አቶ ብርሃኑ አበበ፤ በተለይ ለአዲስ ዘመን ጋዜጣ እንዳስታወቁት ከፍሬ ግብር 11 ነጥብ 8 ቢሊዮን ብር ለመወሰን ዕቅድ ተይዞ የተወሰነው ግን ከዕቅዱ ከእጥፍ በላይ 23 ነጥብ 2 ቢሊዮን ብር ነው። ቀሪው 31 ነጥብ 5 ቢሊዮን ብር ቅጣትና ወለድ መሆኑን ጠቅሰው ይህም ግብር ከፋዮች በታማኝነት አሳውቀው የመክፈል ባህሉ ዝቅተኛ መሆኑን እንደሚያመለክት ገልፀዋል። ተቋሙ
ከለውጡ በፊት ከ8 እስከ 10 ቢሊዮን ብር በዓመት የኦዲት ውሳኔ ያሳልፍ ነበር ያሉት ዳይሬክተሩ በ2011 በጀት ዓመት ከቅጣት፣
ከወለድና ፍሬ ግብር 50 ቢሊዮን ብር የታክስ ውሳኔ አሳልፏል። የኦዲት ውሳኔው ተቋሙ ገቢውን ለመሰብሰብ ከፍተኛ አስተዋጽኦ ያለውና
ግብር ከፋዮችም ወደ ህጋዊ መስመር እንዲገቡ የሚያደርግ መሆኑን ጠቁመዋል። ከ40
ሺህ ግብር ከፋዮች መካከል በሦስት ሺህ 258ቱ ላይ ኦዲት መደረጉን ያነሱት ዳይሬክተሩ፤ ኦዲት የሚደረጉ ግብር ከፋዮች ቁጥር ቢጨምር
የግኝት መጠኑ ከዚህ ሊያድግ እንደሚችል ተናግረዋል። የኦዲት ግኝቱ የአገሪቱን የታክስ ክፍያ ገጽታ እና ገቢን አሟጦ ለመሰብሰብ
ከዚህ በላይ ሥራ መሠራት እንደሚገባው የሚያመላክት መሆኑን ገልፀዋል። አቶ
ብርሃኑ እንዳሉት፤ በሕጉ መሠረት በወቅቱ የሚከፍሉ፣ በአግባቡ የማይከፍሉ፣ የግብር ሰብሳቢውን ክፍተት በማየት የሚያጭበረብሩና ሕገ
ወጥ ሥራ የሚሠሩ ግብር ከፋዮች አሉ። ሚኒስቴሩ እንደየ ግብር ከፋዮቹ ነባራዊ ሁኔታ ከምስጋና እስከ ህጋዊ እርምጃ በመውሰድ ባለፉት
ሁለት ዓመታት ገቢ መሰብሰቡ እመርታዊ ለውጥ አምጥቷል ብለዋል። የታክስ
ኦዲት ውሳኔዎች ተዓማኒነት ለመጨመር ሥጋትን መሠረት ያደረገ የኦዲት መረጣ፣ የኦዲት አሠራር ማንዋል፣ የታክስ ኦዲት ማረጋገጫ ሥርዓት
ተዘጋጅቶና ብቃት ያላቸው ባለሙያዎች ተመድበው ወደ ሥራ ገብተዋል። በቀጣይም አሠራሩን ለማሳደግ የታክስ ኦዲት ፖሊሲ እየተዘጋጀ
መሆኑን ዳይሬክተሩ አስታውቀዋል። በታክስ
ኦዲት የሚወሰን ግብር ወደ ሕግ ክርክር ስለሚሄድ በየዓመቱ እየተዘዋወረ ለረጅም ጊዜ ሳይከፈል ሲቆይ የመክፈል ዕድሉ ጠባብና ገቢ
ለመሰብሰብ ጫና እንደሚያደርግ ያነሱት ዳይሬክተሩ በየዓመቱ የሚተላለፉ የግብር ውሳኔዎች በዚያው ዓመት ለመሰብሰብ አሠራር እየተዘረጋ
መሆኑን አንስተዋል። መንግሥት
ከኮሮና ቫይረስ መከሰት ጋር ተያይዞ ከ2007 ዓ.ም እስካሁን ያለውን 23 ነጥብ 2 ቢሊዮን ብር ፍሬ ግብር ብቻ በመክፈል 31
ነጥብ 5 ቢሊዮን ብር ቅጣትና ወለድ ምህረት አድርጓል። ይህም የመንግሥት ውሳኔ ተቋማት እንዳይዘጉ፣ ሠራተኞቻቸውን እንዳይበትኑ፤
በማሰብ ችግሩን ተቋቁሞ ለማለፍና በቀጣይም የገቢ አሰባሰቡ ላይ ጫና እንዳይከሰት ነው። በቀጣይ
የየዓመቱን ገቢ እንደሚሰበሰብ የገለፁት አቶ ብርሃኑ ከሂሳብ አዋቂዎች፣ ከግብር ከፋዮች፣ ከውሳኔ ሰጪ አካላትና ዜጎች ጋር አገራዊ
ስሜት በመፍጠር፣ ሕጋዊ ተጠያቂነትን በማስፈንና የሙያ ሥነ ምግባርን በመጠበቅ እንደሚሠሩም አብራርተዋል። የሚኒስቴሩ
ሠራተኞች ቀደም ሲል በኪራይ ሰብሳቢነት ተፈርጀው አንገት የደፉ ሲሆን አሁን ግን ተቋሙ ተጨባጭ ለውጥ በማምጣቱ አንገታቸውን ቀና
ማድረግ ጀምረዋል። ለውጡን ከዚህ በበለጠ ለማሳደግ በአገራዊ ስሜት ሌት ከቀን እየሠሩ መሆኑም አመልከተዋል። ሚኒስቴሩ ባለፉት 10 ወራት 198 ቢሊዮን 477 ሚሊየን 959 ሺህ
ብር ገቢ የሰበሰበ ሲሆን ይህም የዕቅዱ 73 ነጥብ 5 በመቶ ነው።አዲስ ዘመን ግንቦት
23/2012አጎናፍር ገዛኸኝ 